Oscar Pistorius moet sy huis verkoop | Maroela Media
Die moordbeskuldigde Oscar Pistorius moet sy huis in die Silver Woods-landgoed verkoop om sy regskoste te dek, het sy prokureur Brian Webber Donderdag gesê.
“Dit is weens die onverwagse verlenging van die hofsaak ná die aanvanklike vasgestelde drie weke periode,” het Webber in ŉ verklaring gesê. “Die besluit om dringend van sy grootste bate ontslae te raak, moes gemaak word weens die vertraging om die hofsaak af te handel.”
Webber sê Pistorius het van die begin af sy eie regskoste betaal.
Sy moordverhoor in die Pretoriase hooggeregshof sal na verwagting tot 4 April voortduur. Die verhoor sou aanvanklik tussen 3 en 20 Maart plaasgevind het.
Die atleet word beskuldig van moord met voorbedagte rade nadat hy Reeva Steenkamp op 14 Februarie 2013 by die huis doodgeskiet het. Hy staar ook aanklagte, wat verband hou met die oortreding van die Vuurwapenwet, in die gesig. Hy het onskuldig gepleit op alle aanklagte.
Volgens Webber het Pistorius nog sedert die voorval nie weer teruggekeer na die huis nie. “Hy kan nie eers daaraan dink om ooit weer daar te bly nie,” het Webber Donderdag gesê. “Die owerhede het die huis al ŉ jaar gelede aan Pistorius oorhandig, maar die besluit is geneem om die huis geseël te hou tot ná die hofsaak.”
Pistorius het in sy aansoek om borgtog gesê die huis is nagenoeg R5 miljoen werd. Webber sê die huis sal deur een agent verkoop word. “Ramsay Webber Ing. het Ansie Louw Estates van Pretoria aangestel om die proses te hanteer en die huis te verkoop.” -SAPA
Ses vas na hulle glo man buite laerskool doodskiet
Mmmm, die skoen…Druk.